b'\n_START_ARTICLE_\nNationalmuseet\n_START_SECTION_\nHistorie\n_START_PARAGRAPH_\nSamlingerne g\xc3\xa5r tilbage til Det Kongelige Kunstkammer, hvis store samling af kunsth\xc3\xa5ndv\xc3\xa6rk, malerier, etnografiske genstande, v\xc3\xa5ben og oldsager blev grundlagt af Frederik 3. omkring \xc3\xa5r 1650 og opbevaredes i andet stokv\xc3\xa6rk af det kongelige biblioteks bygning (1. sal i Rigsarkivet i Rigsdagsg\xc3\xa5rden).\n_START_SECTION_\nDen kgl. Kommission til Oldsagers Opbevaring\n_START_PARAGRAPH_\nI 1807 blev der oprettet en "kgl. Kommission til Oldsagers Opbevaring" under ledelse af Rasmus Nyerup, der samme \xc3\xa5r var blevet sekret\xc3\xa6r ved den af ham foresl\xc3\xa5ede og netop da indrettede "Kommission for Oldsagers Opbevaring", og som i et lille aflukke i universitetsbibiotekets lokale p\xc3\xa5 loftet over Trinitatis Kirke opbevarede de til kommissionen indkommende oldsager. Da Nyerup 1816 trak sig tilbage fra stillingen som sekret\xc3\xa6r ved n\xc3\xa6vnte kommission, lykkedes det ham at f\xc3\xa5 den ivrige samler og udm\xc3\xa6rkede forsker k\xc3\xb8bmand C. J. Thomsen udn\xc3\xa6vnt til sin efterf\xc3\xb8lger. Efter tre \xc3\xa5rs forl\xc3\xb8b, i 1819, var denne n\xc3\xa5et s\xc3\xa5 vidt i sin registrering og sortering af oldsagerne, at han kunne forevise "Oldsagskabinettet" for bes\xc3\xb8gende, for hvem han var en utr\xc3\xa6ttelig forklarer og vejleder. Ved den hidtil s\xc3\xa5 righoldige, men ukritiske og ganske uvidenskabelige samlings opl\xc3\xb8sning 1824 oprettedes der et nyt kunstmuseum i en dertil erhvervet g\xc3\xa5rd i Dronningens Tv\xc3\xa6rgade nr. 7, hvor alle forhistoriske \xe2\x80\x94 danske og klassiske \xe2\x80\x94 genstande, alle etnografiske og historiske genstande blev optaget._NEWLINE_I 1832 flyttede man oldsagerne til st\xc3\xb8rre og bedre lokaler p\xc3\xa5 Christiansborg. Kort efter den nye Grundlov i 1849, hvor kongens samlinger var overg\xc3\xa5et til staten, besluttede man at samle det hele i Prinsens Pal\xc3\xa6._NEWLINE_Oldtidssamlingen voksede hurtigt. Interessen for de nationale minder vaktes i videre og videre kredse, og fra hele landet indl\xc3\xb8b der "oldsager" til samlingen. Efter at C. J. Thomsen som inspekt\xc3\xb8r var kommet i spidsen for Kunstmuseet, indf\xc3\xb8rte han en mere kritisk sondring af det indsamlede materiale. Det var s\xc3\xa5ledes under den daglige syslen med disse genstande, deres modtagelse og inddeling, at den ark\xc3\xa6ologiske tredeling i sten-, bronze- og jerngenstande gik op for Thomsen. Sin hypotese derom fremsatte han imidlertid f\xc3\xb8rst skriftlig (anonymt) i 1836. I slutningen af 1830\'erne blev der indr\xc3\xb8mmet Oldsagskabinettet lokale p\xc3\xa5 Christiansborg. 1844 udskiltes de danske oldsager fra Kunstmuseet og indlemmedes i Thomsens samling, og 1845 talte den omtrent 10.000 numre.\n_START_SECTION_\nDet kongelige etnografiske Museum og Den kongelige Antiksamling udskilles\n_START_PARAGRAPH_\nI 1849-50 udskilte Thomsen alle etnografiske genstande og klassiske oldsager og oprettede 1851 i Prinsens Pal\xc3\xa6 de to selvst\xc3\xa6ndige samlinger: Det Kongelige Etnografiske Museum og Den kongelige Antiksamling.\n_START_SECTION_\nPrinsens Pal\xc3\xa6 tages i brug\n_START_PARAGRAPH_\nI 1853 flyttedes Det kongelige Museum for nordiske Oldsager, som det nu blev kaldt, til Prinsens Pal\xc3\xa6, for hvis samlede museer Thomsen blev direkt\xc3\xb8r. Han blev ved sin d\xc3\xb8d i 1865 fulgt af J.J. Worsaae som direkt\xc3\xb8r for Oldnordisk og Etnografisk Museum, og numismatikeren og ark\xc3\xa6ologen Sophus M\xc3\xbcller som direkt\xc3\xb8r for Antiksamlingen og M\xc3\xb8nt- og Medaillesamlingen samt Kobberstiksamlingen._NEWLINE_Ved Worsaaes d\xc3\xb8d 1885 stilledes Herbst i spidsen for de to f\xc3\xb8rste samlinger, men tr\xc3\xa5dte tilbage ved omordningen af museets administration 1892. Samlingerne p\xc3\xa5 Prinsens Pal\xc3\xa6 fik nu f\xc3\xa6llesnavnet Nationalmuseet, med en direkt\xc3\xb8r for I Afdeling (Danske Samlings forhistoriske Del, Etnografisk Samling og Antiksamlingen, og en direkt\xc3\xb8r for II Afdeling (Danske Samlings historiske Del samt M\xc3\xb8nt- og Medaillesamlingen), men blev siden atter underlagt \xc3\xa9n direkt\xc3\xb8r._NEWLINE_Frem til 1991 var der gratis adgang til statslige museer og dermed ogs\xc3\xa5 Nationalmuseet._NEWLINE_Det var den radikale kulturminister Ole Vig Jensen, der indf\xc3\xb8rte entr\xc3\xa9; det medf\xc3\xb8rte et fald i antallet af publikummer._NEWLINE_I 2003 kunne Nationalmuseet give gratis adgang i to m\xc3\xa5neder efter finansiering via en arv. Effekten af den gratis adgang var en betydelig stigning i antallet af g\xc3\xa6ster. _NEWLINE_Museet lukkede 83.238 mennesker ind p\xc3\xa5 de to m\xc3\xa5neder._NEWLINE_I 2005 blev gratis adgang til statslige museer besluttet og genindf\xc3\xb8rt ved \xc3\xa5rsskiftet._NEWLINE_I 2005 kom slottet Liselund Slot p\xc3\xa5 M\xc3\xb8n ind under Nationalmuseet._NEWLINE_I 2016 genindf\xc3\xb8rte Nationalmuseet og Statens Museum for Kunst entr\xc3\xa9betaling som konsekvens af sparekrav._NEWLINE_Frihedsmuseet nedbr\xc3\xa6ndte 28. april 2013._NEWLINE_Det f\xc3\xb8rste spadestik til det nye Frihedsmuseum blev taget 4. maj 2017.'